《和敦复留题池州弄水序》
宋代·郭祥正

我寄江南隐，数为弄水游。读君弄水篇，感慨攀巢由。

赤脚踏云雨，投竿玩汀洲。鸥鸟不见猜，飞舞相应酬。

谁倾百斛珠，跳踯无复收。一发海客秘，烂副贫家求。

李杜缩光焰，王谢惭风流。开卷起予兴，飘欲乘桴浮。

如观秋浦图，晚景入两眸。爱之不能舍，饥鱼适吞钩。

尝置几案间，出没窥岩幽。一别几何时，岁月已十周。

迹滞若匣剑，绣涩不可抽。何当随君车，吟哦与君侔。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。